ยอดขายรถยนต์ ส.ค. ฟื้นต่อเนื่องเดือนที่ 4 ชี้ผลคลายล็อก-มาตรการกระตุ้นศก.
"โตโยต้า" เผยยอดขายรถยนต์ ส.ค. ฟื้นต่อเนื่องเดือนที่ 4 ชี้ผลคลายล็อก-มาตรการกระตุ้นศก. 
"โตโยต้า" เผยยอดขายรถยนต์ ส.ค. ฟื้นต่อเนื่องเดือนที่ 4 ชี้ผลคลายล็อก-มาตรการกระตุ้นศก.
23 ก.ย. 2563

นายสุรศักดิ์ สุทองวัน รองกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด เปิดเผยว่า ในเดือน ส.ค. 63 ตลาดรถยนต์ในประเทศมียอดขายรวมทั้งสิ้น 68,883 คัน ลดลง 12.1% ประกอบด้วย รถยนต์นั่ง 21,300 คัน ลดลง 30.3% รถเพื่อการพาณิชย์ 47,583 คัน ลดลง 0.5% ขณะที่รถกระบะขนาด 1 ตัน ในเซกเมนท์นี้ มียอดขาย 37,035 คัน ลดลง 3.1% โดยยังคงเป็นผลจากสถานการณ์โควิด-19
แต่อย่างไรก็ตามจะเห็นได้ว่ายอดขายโดยรวมของเดือนส.ค.ปรับตัวดีขึ้นเมื่อเทียบกับเดือนก.ค. เนื่องจากความเชื่อมั่นของผู้บริโภคปรับตัวดีชึ้นต่อเนื่องเป็นเดือนที่ 4 หลังจากที่รัฐบาลได้ดำเนินการผ่อนคลายให้ธุรกิจสามารถกลับมาดำเนินการได้ ประกอบกับการที่รัฐบาลออกมาตรการดูแลและเยียวยาผลกระทบจากสถานการณ์โควิด-19 ทั้งมาตรการด้านการเงินและการคลังเพื่อช่วยเหลือประชาชนทั่วไปและผู้ประกอบการโดยทั่วไป ส่งผลในเชิงบวกให้กับตลาดรถยนต์
นายสุรศักดิ์ กล่าวว่า จากการที่ภาครัฐฯ ได้ดำเนินการผ่อนคลายให้ธุรกิจสามารถกลับมาดำเนินการได้ ภายใต้มาตรการที่กำหนด ควบคู่ไปกับมาตรการกระตุ้นเศรษฐกิจที่เป็นรูปธรรมชัดเจนขึ้นในการพลิกฟื้นเศรษฐกิจหลังโควิด-19 เพื่อฟื้นความเชื่อมั่นของผู้บริโภค และการควบคุมสถานการณ์เป็นไปในทิศทางที่ดีขึ้น รวมถึงการเริ่มมีการจัดงานส่งเสริมการขายจากค่ายรถยนต์ ได้แก่ งาน Big Motor Sale 2020 ช่วงปลายเดือนส.ค.ที่ผ่านมา ได้สร้างความเชื่อมั่นให้ประชาชนและผู้บริโภค ส่งผลให้ตลาดรถยนต์ในเดือนก.ย. มีทิศทางที่ดีขึ้นอย่างต่อเนื่อง
ขณะที่ตลาดรถยนต์สะสม 8 เดือน (ม.ค.-ส.ค.) มีปริมาณการขาย 448,006 คัน ลดลง 32.9% เมื่อเทียบกับช่วงเดียวกันของปีที่ผ่านมา โดยตลาดรถยนต์นั่งมีอัตราการเติบโตลดลง 40.7% ตลาดรถเพื่อการพาณิชย์มีอัตราการเติบโตลดลง 28.1% เป็นผลกระทบมาจากสถานการณ์การแพร่ระบาดของไวรัสโควิด-19 ไม่เพียงแต่ตลาดรถยนต์ไทย แต่ส่งผลต่อเศรษฐกิจโดยรวมของประเทศและทั่วโลกติดต่อกันอย่างต่อเนื่อง